Pressemelding 13. juni 2018

**Førdefestivalen si årsmelding for 2017**

Under den 28. Førdefestivalen stod den nordiske musikken i fokus. Klangen av Norden var temaet, med undertittel - og lyden av verda! Med opningskonserten Nordic Sound Folk Orchestra gjennomførte festivalen sitt største kunstnariske prosjekt nokon gong: 40 av Nordens leiande folkemusikarar, komponistar og solistar framførte nyskriven musikk - og gav publikum ei oppleving dei seint vil gløyme. Folkemusikk i stort format løfta nærmast taket på idrettshallen!

**Historisk TV-satsing**
Opningskonserten og gallakonserten på festivalen vart laga som fullverdige TV-produksjonar med 10 kamera i sving. Alt saman i festivalen sin eigen regi, men med god og avgjerande støtte frå Sparebanken Vest og Sogn og Fjordane Fylkeskommune. Gallakonserten vart strøyma internasjonalt, og begge konsertane vart viste i Hovudscenen på NRK i løpet av hausten 2017 og våren 2018.

**Suksess med nye produksjonar**

Festivalen hadde også suksess med dei andre nye produksjonane: Sigrid Moldestad vidareførte TAUS-prosjektet frå 10 år tilbake med konserten *Samuline - frå fela flyg din song*; *Arvesølvet*, der fire lokale musikarar framførte musikk frå det store folkemusikkarkivet i fylket i nye arrangement - midt i festivalutstillinga til Maja Birkeland: *Det vi har i lag*. *Sunniva no*, som bygde på sagnet om St. Sunniva, og var eit samarbeid med Den kulturelle skulesekken i fylket - og ikkje minst jubileumskonserten for Sigmund Eikås, ein av gründerane bak festivalen, *På hogg og belegg.*

**Nøkkeltal**

Under festivalen var det festivalkonsertar i heile 8 kommunar i fylket.

Programtilbodet på sjølve festivalen talde 93 arrangement, det same som året før.

Tal selde billettar: 12150

Totalt publikumsbesøk, inkludert gratisarrangement: 25500

Publikum på arrangement gjennom året: 3540

Samla besøkstal heile året: 29040

**Rekneskap**

Festivalen hadde totale driftsinntekter på knappe 19 millionar, og gjekk med eit overskot på 120.807,- i 2017.

*Førdefestivalen er eitt av dei største fleirkulturelle arrangementa i Norge, og største festival for akustisk folkemusikk og verdsmusikk i Skandinavia. Kvart år vert omlag 300 artistar frå heile verda presenterte gjennom rundt 90 arrangement. Totalt besøkstal er 25-30 000 per år. Sidan 2010 har Førdefestivalen vore kåra til ein av dei 25 beste i sitt slag av det internasjonale tidsskriftet Songlines, og er også ranka på eksklusive festivallister i the Guardian og hos National Geographic Travel. HKH Kronprinsesse Mette-Marit er høg beskyttar for festivalen som 4.-8. juli 2018 vert arrangert for 29. gong.  Programinformasjon og andre opplysningar på* [*www.fordefestival.no*](http://www.fordefestival.no)

**FOR INTERVJU, FOTO og GENERELL INFORMASJON:** *Torill Faleide, kommunikasjonssjef – mobil 90738527 – e-post:* *torill.faleide@fordefestival.no* *Hilde Bjørkum, direktør – mobil 90919933 – e-post:* *hilde.bjorkum@fordefestival.no*